**Labdarības iniciatīvā “Kustība par kustību” šogad**

**saziedoti vairāk nekā 50 tūkstoši eiro**

Informācija medijiem

Rīgā, 2025. gada 26. augustā

**Rimi Rīgas maratona labdarības iniciatīvā “Kustība par kustību”, kas jau sesto gadu tiek īstenota sadarbībā ar Rimi, Bērnu slimnīcas fondu un Latvijas Televīziju, rūpējoties par bērniem ar kustību traucējumiem, šogad saziedota rekordliela summa – 50 794 eiro, kas ir lielākais vienas kampaņas laikā savāktais ziedojumu apjoms kopš iniciatīvas sākuma. Kampaņa veltīta bērniem ar kustību traucējumiem, un ar saziedotajiem līdzekļiem būs iespējams palīdzēt 30 bērniem, nodrošinot līdzfinansējumu tehnisko palīglīdzekļu iegādei, kas ievērojami atvieglos pārvietošanos un uzlabos dzīves kvalitāti.**

Rekordlielā ziedojumu summa tika sasniegta galvenokārt pateicoties privātajiem ziedojumiem Rimi ziedojumu kastītēs, ar "Mans Rimi" kartes naudas uzkrājumiem, Bērnu slimnīcas fonda mājaslapā, kā arī dalībniekiem ziedojot, reģistrējoties Rimi Rīgas maratonam. Šogad iniciatīva paplašinājās, iesaistoties jauniem partneriem. 14. maijā “Rīgas Zeļļi” savu Latvijas basketbola līgas bronzas sērijas pirmo spēli veltīja īpaši “Kustība par kustību” ziedojumu vākšanai. Savukārt ilggadējais Rimi Rīgas maratona sponsors – DPD Latvija – kampaņas laikā īstenoja Baltijas mēroga iekšējās komunikācijas projektu, aicinot darbiniekus kustēties un par katriem pieveiktajiem 10 kilometriem ziedoja 1 eiro “Kustībai par kustību”.

"Bērnu un viņu ģimeņu vārdā vēlos sirsnīgi pateikties Rimi un Rimi Rīgas maratona komandai, kā arī ikvienam skrējējam, gājējam un atbalstītājam, par to, ka iniciatīva “Kustība par kustību” turpina ne tikai sniegt finansiālu atbalstu, bet arī sabiedrībā aktualizēt bērnu ar kustību traucējumiem vajadzības un radīt viņiem jaunas iespējas. Lai gan pēdējos gados valsts finansējums tehniskajiem palīglīdzekļiem ir pieaudzis, joprojām redzam, ka bērniem un ģimenēm nepieciešams papildu atbalsts ortopēdisko apavu, pacēlāju un citu būtisku palīglīdzekļu iegādei, lai viņi varētu būt aktīvi un piedalīties ikdienas dzīvē. Plānojam, ka šogad saziedotie 50 tūkstoši eiro ļaus nodrošināt līdzfinansējumu vismaz 30 bērniem, palīdzot viņiem iegūt nepieciešamos tehniskos palīglīdzekļus un uzlabot dzīves kvalitāti," saka Bērnu slimnīcas fonda valdes priekšsēdētāja **Liene Dambiņa**.

Labdarības iniciatīvai “Kustība par kustību” no 5. jūnija līdz 31. jūlijam bija iespējams noziedot vairākos veidos un vislielākais apjoms tika savāks ziedojumu kastītēs Rimi veikalos. Ziedojumu kastītēs tika saziedoti 29 958,75 eiro, no Mans Rimi kartes uzkrājumiem Rimi klienti iniciatīvai novirzījuši 7 473,83 eiro, reģistrējoties 2025. gada Rimi Rīgas maratonam, skrējēji saziedojuši 7 525 eiro, Bērnu slimnīcas fonda mājaslapā saziedoti 1 678 eiro, DPD Latvija ziedojums 2 287 eiro un “Rīgas Zeļļi” labdarības basketbola spēlē savāktie ziedojumi 1 871,92 eiro. Kopumā Bērnu Slimnīcas fonds bērnu ar kustību traucējumiem vajadzībām, pateicoties “Kustība par kustību” kampaņas ziedojumiem, šogad saņems 50 794,50 eiro.

“Šis 35. jubilejas sezonas Rimi Rīgas maratona rekords mums ir īpašākais no visiem, jo parāda, ka skrējēji ir atbildīga kustība. Mēs ne tikai svinam skriešanas svētkus vienas nedēļas nogalē, bet arī vēlamies nest kustēšanās prieku plašāk un pievienot vērtību, kad to varam. Katrs solis, katrs ziedojums un katra atbalstītāja līdzdalība iedod iespēju iegūt kustēšanās prieku tiem, kam ikdienā tas nav pašsaprotami,” uzsver Rimi Rīgas maratona organizatoru komandas vadītājs **Aigars Nords**.

“Rimi vienmēr ir iestājies par aktīvu un veselīgu sabiedrību, kā arī palīdzības sniegšanu tiem, kam tas visvairāk nepieciešams, tāpēc sakām lielu paldies Rimi veikalu apmeklētājiem, kas ziedoja ne tikai veikalos izvietotajās ziedojumu kastītēs, bet arī savu Mans Rimi naudas uzkrājumu, lai palīdzētu bērniem gūt kustību prieku. Pateicoties visu ieguldījumam, vismaz 30 bērnu ikdiena izmainīsies pozitīvi – ar iespēju brīvāk kustēties un augt veselākiem!” norāda Rimi Latvia ārējās komunikācijas vadītāja **Everita Bičkova**.

Kaut arī 2025. gada ziedojumu kampaņa ir noslēgusies, ziedot bērniem ar kustību traucējumiem aizvien iespējams [Bērnu slimnīcas fonda mājaslapā](https://bsf.lv/lv/ziedot/kam-ziedot/berniem-ar-kustibu-traucejumiem), kā arī [reģistrējoties 2026. gada maratonam](https://rimirigamarathon.com/lv/registracija/).

Rimi Rīgas maratona organizatori, kas savam mērķim – iekustināt Latviju – bijuši uzticīgi no pirmās maratona dienas, jau kopš 2019. gada visus skrējējus aicina atbalstīt un ziedot iniciatīvā “Kustība par kustību”, lai palīdzētu bērniem, kuriem kustību prieks ir liegts. Kopš sadarbības uzsākšanas skrējēji katru gadu Bērnu slimnīcas fondam saziedo vairākus desmitus tūkstošus un kopumā saziedoti jau vairāk nekā 150 tūkstoši eiro.

**Papildu informācija:**

Inese Ķīkule

Tālr.: 2966 6110

E-pasts: inese.kikule@necom.lv

[www.rimirigamarathon.com](http://www.rimirigamarathon.com)

**Reģistrācija Rimi Rīgas maratonam 2026**

No 19. jūnija iespējams reģistrēties maratona, pusmaratona, 10 kilometru, 5.7 kilometru un DPD jūdzes distancēm [Rimi Rīgas maratona tīmekļvietnē](https://rimirigamarathon.com/lv/registracija/). Rimi Rīgas maratona bērnu dienas, Latvijas Skolu kausa un programmas “Iekļaujošs maratons” reģistrācija tiks atklāta 2026. gada pavasarī.

**Par Rimi Rīgas maratonu**

Maratons Rīgā notiek kopš 1991. gada. Rimi Rīgas maratons ir Baltijas valstu vērienīgākais tautas sporta notikums, kas ik gadu Latvijas galvaspilsētā pulcē desmitiem tūkstošu skrējēju no visas pasaules. 2026. gadā Rimi Rīgas maratons norisināsies 16.-17. maijā, kad pasākuma ietvaros būs iespējams izskrieties maratona, pusmaratona, 10 km, 5.7 km, DPD jūdzes (1 609 m) un Bērnu dienas distancēs. Visām Rimi Rīgas maratona distancēm piešķirtas Pasaules vieglatlētikas savienības kvalitātes zīmes (*World Athletics Road Race Label*), bet maratonam un jūdzes distancēm ir arī Latvijas čempionāta statuss.

Rimi Rīgas maratons sadarbībā ar Bērnu slimnīcas fondu, *Rimi* un Latvijas televīziju īsteno labdarības kampaņu "Kustība par kustību", kurā, kopš tās aizsākuma 2019. gadā, jau kopumā saziedoti 150 000 eiro bērniem ar kustību traucējumiem. Rimi Rīgas maratons aizsācis arī Baltijā nozīmīgāko pasākumu ilgtspējas programmu "Run for Future", kuras ietvaros ne tikai tiek aprēķināts un kompensēts pasākuma oglekļa pēdas nospiedums, bet arī visi dalībnieki aicināti rīkoties atbildīgi.

Maratonu kopš 2007. gada sadarbībā ar Rīgas domi rīko aģentūra *NECom* (SIA Nords Event Communications). Galvenais partneris – *Rimi*, partneri – *TC Spice*, *Elektrum,* sponsori – *DPD Latvija,* *INDEXO,* *WESS Motors Toyota*, *Sportland, Nike.* Partneri un atbalstītāji – *Balticovo*, Bērnu slimnīcas fonds, dabīgais minerālūdens *Mangaļi*, *Garmin, Happy, LIDO, Mēness aptieka, Science in Sport, Klotiņi & Serģis*, LVS, LTSA, *VSK Noskrien, Rīgas meži, Rīgas ūdens* un citi.

**Par “Kustība par kustību”**

Rimi Rīgas maratons sadarbībā ar Bērnu slimnīcas fondu, *Rimi* un Latvijas Televīziju īsteno labdarības kampaņu "Kustība par kustību", kurā kopš tās aizsākuma 2019. gadā, jau kopumā saziedoti jau vairāk nekā 150 000 eiro bērniem ar kustību traucējumiem.

**Par “Iekļaujošs maratons”**

Kopā ar maratona veselības partneri un atbalstītāju Mēness aptieku Rimi Rīgas maratons 2024. gadā atklāja īpašo "Iekļaujošs maratons" programmu, sniedzot vēl nebijušu atbalstu un iespēju cilvēkiem ar funkcionāliem traucējumiem un viņu asistentiem piedalīties Rimi Rīgas maratonā.

**Par Bērnu slimnīcas fondu**

Bērnu slimnīcas fonds rūpējas par bērnu veselību, piesaistot sabiedrības palīdzību. Ikdienā cieši sadarbojoties ar Bērnu slimnīcu, Bērnu slimnīcas fonds sniedz ieguldījumu, lai slimnīcā pieejamā palīdzība bērniem būtu profesionāla, augstas kvalitātes un tiktu sniegta bērniem un ģimenei draudzīgos apstākļos, kā arī lai tiktu nodrošināta sniegtās palīdzības pēctecība ikvienam bērnam, kura veselībai nepieciešams atbalsts pēc ārstēšanās slimnīcā.